यू–१६ क्रिकेट आजदेखि
यू–१६ स्कुल त्रिकेट प्रतियोगिता मंगलबार काठमाडौंमा सुरु हुँदै छ । यसलाई वैशाख ७ देखि १५ सम्म थाइल्यान्डमा हुने एसीसी यू–१६ इस्टर्न रिजनका लागि छनोट खेलका रूपमा लिइएको छ । 
काठमाडौँ — यू–१६ स्कुल त्रिकेट प्रतियोगिता मंगलबार काठमाडौंमा सुरु हुँदै छ । यसलाई वैशाख ७ देखि १५ सम्म थाइल्यान्डमा हुने एसीसी यू–१६ इस्टर्न रिजनका लागि छनोट खेलका रूपमा लिइएको छ । चैत २५ सम्म चल्ने प्रतियोगिता युवा तथा खेलकुद मन्त्रालयको आयोजना, राष्ट्रिय खेलकुद परिषद (राखेप) को समन्वय तथा मदन भण्डारी स्पोर्टस एकेडेमीको व्यवस्थापनमा हुन लागेको हो । प्रतियोगितामा ७ प्रदेशका टोलीलाई दुई समूहमा विभाजन गरी खेलाइने छ । समूहका शीर्ष दुई टोलीले सेमिफाइनल खेल्नेछन् । खेल ३० ओभरको हुनेछ ।खेल कीर्तिपुरस्थित त्रिवि मैदानमा हुनेछ । चैत २३ को खेल मुलपानी मैदानमा खेलाइने तालिका छ । त्यसदिन धुर्मुस–सुन्तली फाउन्डेसनले चितवनमा बनाउने गौतम बुद्ध अन्तर्राष्ट्रिय क्रिकेट रंगशालाका लागि आर्थिक सहयोग जुटाउन च्यारिटी क्रिकेट म्याच आयोजना गर्दै छ ।यस प्रतियोगिताका लागि चैत ५ र ६ मा जिल्ला छनोट र चैत ९ र १० मा प्रदेश छनोट गरी टिम तयार गरिएको राखेपका राष्ट्रिय क्रिकेट टोलीका मुख्य प्रशिक्षक जगत टमाटाले जानकारी दिए । उनका अनुसार जिल्ला छनोटमा २ हजारभन्दा बढी किशोर खेलाडीको सहभागिता थियो । समूह ‘ए’ मा प्रदेश १, गण्डकी प्रदेश, प्रदेश ५ र कर्णाली प्रदेश छन् । समूह ‘बी’ मा सुदूरपश्चिम प्रदेश, प्रदेश २ र १ छन् । विजेतालाई १ लाख ५० हजारबराबरको क्रिकेट किट पुरस्कार दिइनेछ भने उपविजेतालाई ७५ हजार रुपैयाँबराबरको क्रिकेट किट उपलब्ध गराइने छ ।प्रतियोगिताका लागि ५५ लाख रुपैयाँ खर्च लाग्ने अनुमान गरिएकोमा खेलकुद मन्त्रालयबाट ३० लाख र बाँकी मदन भण्डारी स्पोर्टस एकेडेमीले बेहोर्नेछ । प्रतियोगिताबाट एसीसी यू–१६ इस्टर्न रिजनका लागि २५ खेलाडी छनोट गरी क्याम्पमा राखिने प्रशिक्षक टमाटाले बताए । ८ टोलीसम्मिलित त्यस प्रतियोगितामा नेपाल समूह ‘ए’ मा परेको छ । समूहमा नेपालसहित घरेलु टोली थाइल्यान्ड, मलेसिया र म्यानमार छन् । समूह ‘बी’ मा सिंगापुर, हङकङ, चीन र भुटान छन् । ३५ ओभरमा खेलाइने प्रतियोगितामा समूहका शीर्ष दुई टिम सेमिफाइनलमा पुग्नेछन् ।